*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 31ης Μαΐου 1989

για την παροχή επιχορήγησης εκ μέρους του Ευρωπαϊκού Ταμείου Περιφερειακής Ανάπτυξης για τη χρηματοδότηση Εθνικού Προγράμματος Κοινοτικού Ενδιαφέροντος στην Πορτογαλία (περιφέρεια: Αζόρες)

(Το κείμενο στην πορτογαλική γλώσσα είναι το μόνο αυθεντικό)

(89/523/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1787/84 του Συμβουλίου της 19ης Ιουνίου 1984 σχετικά με το Ευρωπαϊκό Ταμείο Περιφερειακής Ανάπτυξης (1), όπως τροποποιήθηκε τελευταία από τον κανονισμό (ΕΟΚ) αριθ. 4254/88 (2), και ιδίως τα άρθρα 10 και 14,

Εκτιμώντας:

ότι η πορτογαλική κυβέρνηση υπέβαλε στην Επιτροπή στις 28 Απριλίου 1988 σχέδιο Εθνικού Προγράμματος Κοινοτικού Ενδιαφέροντος για την περιφέρεια των Αζορών·

ότι το σχέδιο περιλαμβάνει ένα σύνολο πολυετών μέτρων για τα οποία ζητείται η χρηματοδοτική συμμετοχή του Ευρωπαϊκού Ταμείου Περιφερειακής Ανάπτυξης (ΕΤΠΑ), ύψους 72 076 241 Ecu για την περίοδο 1989 έως 1991·

ότι, σύμφωνα με το άρθρο 13 του προαναφερθέντος κανονισμού, το πρόγραμμα αυτό απετέλεσε το αντικείμενο συμφωνίας μεταξύ της Επιτροπής και της Πορτογαλικής Δημοκρατίας στην τελική του μορφή που υποβλήθηκε στην επιτροπή του ΕΤΠΑ στις 11 Νοεμβρίου 1988·

ότι το πρόγραμμα πληροί τους όρους που ορίζουν τα άρθρα 10, 11 και 12 του κανονισμού (ΕΟΚ) αριθ. 1787/84 και ότι μπορεί, ως εκ τούτου, να θεωρηθεί εθνικό πρόγραμμα κοινοτικού ενδιαφέροντος ·

ότι ο κανονισμός (ΕΟΚ) αριθ. 2049/88 του Συμβουλίου της 24ης Ιουνίου 1988, που τροποποιεί το δημοσιονομικό κανονισμό της 21ης Δεκεμβρίου 1977 που εφαρμόζεται στο γενικό προϋπολογισμό των Ευρωπαϊκών Κοινοτήτων (3), προβλέπει στο άρθρο 1 ότι οι νομικές υποχρεώσεις που έχουν αναληφθεί για μέτρα η πραγματοποίηση των οποίων εκτείνεται πέραν του ενός οικονομικού έτους, έχουν προθεσμία εκτέλεσης που πρέπει να καθορίζεται έναντι του δικαιούχου, με τον κατάλληλο τρόπο, κατά τη χορήγηση της ενίσχυσης·

ότι πληρούνται όλοι οι όροι για την παροχή συνδρομής από το ΕΤΠΑ·

ότι η παρούσα απόφαση είναι σύμφωνη με τη γνώμη της επιτροπής του ΕΤΠΑ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το εθνικό πρόγραμμα κοινοτικού ενδιαφέροντος για την περιφέρεια των Αζορών που υπέβαλε η πορτογαλική κυβέρνηση εγκρίνεται και ακολουθεί τη σύμβαση προγράμματος σύμφωνα με το άρθρο 13 παράγραφος 1 του κανονισμού (ΕΟΚ) αριθ. 1787/84.

Το πρόγραμμα καλύπτει την περίοδο από την 1η Ιανουαρίου 1989 έως τις 31 Δεκεμβρίου 1991.

Άρθρο 2

Το ποσό με το οποίο το ΕΤΠΑ θα συμμετάσχει στη χρηματοδότηση του παρόντος προγράμματος δεν μπορεί να υπερβεί το ποσό των 72 076 241 Ecu. Το ποσό αυτό αντιπροσωπεύει ένα μέσο ποσοστό 67 % του συνόλου των δημοσίων δαπανών που λαμβάνονται υπόψη στο πρόγραμμα και που ανέρχονται σε 107 966 088 Ecu.

Τα ποσοστά συμμετοχής του ΕΤΠΑ στα διάφορα μέτρα που θα τύχουν χρηματοδότησης στα πλαίσια του παρόντος προγράμματος καθορίζονται στο σχέδιο χρηματοδότησής του.

Άρθρο 3

Η παρούσα απόφαση αποτελεί ανάληψη υποχρέωσης για την πρώτη ετήσια δόση της συνδρομής του ΕΤΠΑ ύψους 9 268 419 Ecu σύμφωνα με το σχέδιο χρηματοδότησης που περιέχει το πρόγραμμα. Η ανάληψη υποχρέωσης για τις επόμενες ετήσιες δόσεις θα πραγματοποιηθεί στα πλαίσια των διαθεσίμων του προϋπολογισμού και σύμφωνα με την εξέλιξη του προγράμματος.

Άρθρο 4

Οι επιχορηγούμενες ενέργειες του προγράμματος αυτού θα πραγματοποιηθούν σύμφωνα με τις διατάξεις των οδηγιών 71/305/ΕΟΚ του Συμβουλίου (4), όπως τροποποιήθηκε τελευταία από την οδηγία 89/440/ΕΟΚ (5), και 77/62/ΕΟΚ του Συμβουλίου (6), όπως τροποποιήθηκε τελευταία από τον κανονισμό (ΕΟΚ) αριθ. 295/88 (7) σχετικά με τις δημόσιες συμβάσεις.

Άρθρο 5

Όταν το πρόγραμμα αφορά ενέργειες αξιοποίησης του ενδογενούς αναπτυξιακού δυναμικού για τις οποίες παρέχεται επιχορήγηση στα πλαίσια της απόφασης αυτής και όταν τα μέτρα αυτά αφορούν παροχή ειδικών υπηρεσιών υπέρ των επιχειρήσεων, οι εθνικές ενισχύσεις προστιθέμενες στη συμμετοχή του ΕΤΠΑ δεν επιτρέπεται να καλύπτουν παραπάνω από το 80 % των δαπανών των ενδιαφερομένων επιχειρήσεων.

Άρθρο 6

Η προθεσμία εκτέλεσης των νομικών υποχρεώσεων που έχουν αναληφθεί με βάση την παρούσα απόφαση αναφέρεται στο πρόγραμμα και στο άρθρο 1 της παρούσας απόφασης. Η Επιτροπή δύναται, κατ' εξαίρεση, να αναπροσαρμόσει την προθεσμία αυτή κατόπιν έγκαιρης αίτησης του δικαιούχου, εφόσον τα στοιχεία που θα παράσχει δικαιολογούν την αίτηση αυτή.

Εάν δεν προηγηθεί αναπροσαρμογή της ημερομηνίας αυτής από την Επιτροπή, οι δαπάνες που θα πραγματοποιηθούν μετά τη λήξη της προθεσμίας εκτέλεσης δεν θα μπορέσουν να ληφθούν υπόψη προκειμένου να τύχουν παρέμβασης του Ταμείου ή του χρηματοδοτικού μέσου.

Άρθρο 7

Σε περίπτωση που δεν τηρηθεί ένας από τους όρους που τίθενται στη παρούσα απόφαση ή στο εγκρινόμενο εθνικό πρόγραμμα κοινοτικού ενδιαφέροντος, η Επιτροπή έχει το δικαίωμα να μειώσει ή να ακυρώσει τη χορηγηθείσα συνδρομή και να απαιτήσει την επιστροφή της βοήθειας που έχει ήδη καταβληθεί στο δικαιούχο. Οποιαδήποτε όμως μείωση, ακύρωση ή αίτηση επιστροφής μπορεί να γίνει μόνον αφού δοθεί στο δικαιούχο η ευκαιρία να υποβάλει τις παρατηρήσεις του μέσα σε προθεσμία που καθορίζεται από την Επιτροπή.

Άρθρο 8

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 31 Μαΐου 1989.

Για την Επιτροπή

Bruce MILLAN

Μέλος της Επιτροπής

(1) ΕΕ αριθ. L 169 της 28. 6. 1984, σ. 1.

(2) ΕΕ αριθ. L 374 της 31. 12. 1988, σ. 15.

(3) ΕΕ αριθ. L 185 της 15. 7. 1988, σ. 3.

(4) ΕΕ αριθ. L 185 της 16. 8. 1971, σ. 5.

(5) ΕΕ αριθ. L 210 της 21. 7. 1989, σ. 1.

(6) ΕΕ αριθ. L 13 της 15. 1. 1977, σ. 1.

(7) ΕΕ αριθ. L 127 της 20. 5. 1988, σ. 1.